
INFORMACIJA PACIENTUI (JO ATSTOVUI) APIE EZOFAGOGASTRODUODENOSKOPIJOS PROCEDŪRĄ
1. Bendroji informacija. Jums bus atliekama ezofagogastroduodenoskopija. Tai viršutiniosios virškinimo trakto dalies – ryklės, stemplės, skrandžio ir dvylikapirštės žarnos (esant reikalui – ir tulžies pūslės bei kasos latakų) – tyrimas. Atliekant ezofagogastroduodenoskopiją, iš vidaus apžiūrima ryklė, stemplė, skrandis ir dvylikapirštė žarna, įvertinant jų gleivinę (paraudimas, paburkimas, trapumas, kraujagyslių piešinys, gleivinės išbujojimas, artrofija, opos, išaugos augliai), sprindžio, formos pakitimus ir kt. Dažniausiai ši procedūra būna tik diagnostinė. Diagnostinės ezofagogastroduodenoskopijos metu gali būti daroma biopsija (paimami gleivinės gabalėliai mikroskopiniam ištyrimui). Esant būtinybei, gali būti daromos ir gydomosios endoskopinės procedūros (gydomoji endoskopija): auglių (polipų) šalinimas, kraujavimo stabdymas. Esant netikėtiems radiniams ar atsiradus komplikacijoms, ezofagogastroduodenoskopijos tikslai ir planas gali pasikeisti procedūros eigoje.
Ezofagogastroduodenoskopija įprastai atliekama lanksčiu aparatu – vaizdoendoskopu. Tai – 9-10 mm skersmens lankstus zondas, kuriame yra įmontuota elektroninė vaizdo perdavimo sistema, vaizdą perduodanti į prietaiso išorinėje dalyje esantį monitorių.
2. Paruošimas procedūrai ir nejautra. Mažiausiai 6 valandas iki procedūros turite būti nevalgęs ir negėręs. Būtinai informuokite gydytoją, jei vartojate varfariną, aspiriną ar kitus kraujo krešėjimą mažinančius vaistus, nes jie padidina kraujavimo pavojų, ypač atliekant biopsiją. Pasakykite gydytojui, ar anksčiau Jums buvo atlikti endoskopiniai tyrimai, ar kilo komplikacijų, alerginių reakcijų nuo vaistų. Būtinai informuokite, jei vartojate nesteroidinius priešuždegiminius vaistus (diklofenakas, nimezilis ir kt.), insuliną, vitaminą E, gliukokortikoidus. Prieš tyrimą nusiimkite akinius, išsiimkite kontaktines linzes ir dantų protezus. Dažniausiai ezofagogastroduodenoskopija atliekama vietiškai nujautrinus burnos ir ryklės gleivinę. Planuojant didelės apimties manipuliacijas, endoskopija gali būti atliekama bendrinėje nejautroje. Atliekant procedūrą bendrinėje nejautroje, pacientas nepatiria nemalonių pojūčių skirtingai negu vietinėje nejautroje. Jei tyrimas atliekamas bendrinėje nejautroje, pacientą turėtų lydėti palydintis asmuo, jei ezofagogastroduodenoskopija bus atlikta bendrinėje nejautroje, po tyrimo (tyrimo dieną) nebus galima vairuoti automobilio.
Jei tyrimas bus atliekamas vietinėje nejautroje, gydytojas ar slaugytojas prieš tai į Jūsų gerklę papurkš gleivinę nujautrinančių vaistų. Po to Jus paguldys ant kairiojo šono, tarp dantų įdės kandiklį, kuris apsaugo dantis ir neleidžia sukąsti endoskopo. Gydytojas įves endoskopą į stemplę, skrandį ir dvylikapirštę žarną. Endoskopą ryjant gali būti šiek tiek nemalonu, bet neskaudės. Stemplė, skrandis ir dvylikapirštė žarna bus pripildyti oro, kad būtų galima apžiūrėti virškinamojo trakto vidinį paviršių. Oras sukels atsirūgimus, pilnumo ir tempimo jausmą pilve, bet skausmo tai nesukelia. Endoskopas kvėpuoti nesutrukdys. Baigiant endoskopiją, gydytojas endoskopą palengva ištrauks, Jeigu procedūra bus daroma bendrinėje nejautroje, medicinos personalas Jus paguldys ant nugaros, tarp dantų įdės kandiklį ir į veną suleis vaistų, kurie Jus užmigdys (sukels bendrinę nejautrą). Vėliau Jūs būsite paguldytas ant kairiojo šono, ir endoskopija bus atliekama anksčiau aprašyta seka. 
3. Slauga ir pacientui reikšminga procedūros rizika. Kiekviena medicinos procedūra turi tam tikrą rizikos laipsnį. Ezofagogastroduodenoskopijos komplikacijos yra retos. Jos pasitaiko mažiau negu viena komplikacija 10 tūkst. tyrimų (mažiau negu 0,01 proc.). Gydomųjų ezofagogastroduodenoskopijų komplikacijos yra dažnesnės, tačiau neviršija 1,5 proc. Endoskopas plaunamas bei dezinfekuojamas kiekvienam pacientui, o po dezinfekcijos kiekvieną kartą yra testuojamas, kad būtų išvengiama infekcinių ligų. 
Galimos ezofagogastroduodenoskopijos komplikacijos:
1. Stemplės ir skrandžio sienelės sužalojimas. Jei sužaloti ne visi sienelės sluoksniai, gydymas būna konservatyvus (antibiotikai, bado dieta ir kt.). Jeigu perforacija (sienelė plyšo kiaurai) – reikalingas skubus chirurginis gydymas, o bakterinės komplikacijos gali sukelti pavojų gyvybei. Tam tikros ligos – susiaurėjimai, vėžys, opos padidina perforacijos pavojų. 
2. Kraujavimas iš biopsijos ar kitokios endoskopinės manipuliacijos srities. Paprastai kraujavimas būna negausus ir jį pavyksta sustabdyti endoskopinėmis priemonėmis. Tik retais atvejais pacientą tenka operuoti.
3. Plaučių infekcija dėl stemplės ar skrandžio turinio patekimo į kvėpavimo takus. 
4. Atipinės reakcijos į nejautrą sukeliančius vaistus. Tokios komplikacijos dažnesnės sergantiems lėtinėmis plaučių ir širdies ligomis.
5. Vyresnio amžiaus žmonės procedūros eigoje gali ištikti širdies ritmo sutrikimas, miokardo infarktas ar insultas, itin retais atvejais pacientą gali ištikti klinikinė mirtis. 
6. Nors ezofagogastroduodenoskopija yra tikslus tyrimas, virškinamojo trakto liga ar defektai gali būti nepastebėti. 
7. Procedūros gali nepavykti padaryti dėl Jūsų organizmo būklės, anatominių ypatumų ar techninių kliūčių.

Pacientas ar jo atstovas visada gali gydytojui užduoti jam iškilusius klausimus su būsima procedūra/ intervencija. 

